ai4bharat/Pralekha huggingface dataset:
প্রধানমন্ত্রীরদপ্তর
গ্লাসগোতে সিওপি২৬ শীর্ষ সম্মেলনে “স্বচ্ছ প্রযুক্তি উদ্ভাবন ও স্থাপনাকে ত্বরান্বিত করা” – শীর্ষক অধিবেশনে প্রধানমন্ত্রীর ভাষণ
নতুন দিল্লি, ২ নভেম্বর, ২০২১
সুধীবৃন্দ,
নমস্কার !
“ওয়ান সান, ওয়ান ওয়ার্ল্ড, ওয়ান গ্রিড”  –এর সূচনায় আপনাদের সকলকে স্বাগত জানাই। আন্তর্জাতিক সৌর জোট ও বৃটেনের গ্রীণ গ্রিড ইনিশিয়েটিভের উদ্যোগের ফলে আজ আমার দীর্ঘ দিনের “ওয়ান সান, ওয়ান ওয়ার্ল্ড, ওয়ান গ্রিড”–এর স্বপ্ন বাস্তবায়িত হল। সুধীবৃন্দ, জীবাশ্ব জ্বালানীর সাহায্যে শিল্প বিপ্লব সংগঠিত হয়েছিল। জীবাশ্ব জ্বালানী ব্যবহার করে অনেক দেশ সমৃদ্ধ হয়েছে, কিন্তু আমাদের পৃথিবী, আমাদের পরিবেশ আরো দরিদ্র হয়েছে। জীবাশ্ব জ্বালানীর কারণে ভূ-রাজনৈতিক উত্তেজনার সৃষ্টি হয়েছে। কিন্তু আজ প্রযুক্তি আমাদের একটি বিকল্পের সন্ধান দিয়েছে।
সুধীবৃন্দ,
হাজার হাজার বছর আগে সূর্য উপনিষদে বলা হয়েছিল, সূর্যাদ ভবন্তি ভূতানি, সূর্যেণ পালিতাণি তু ।। অর্থাৎ সূর্যের থেকেই সব কিছুর সৃষ্টি। সব শক্তির উৎস সূর্য। সূর্যের মাধ্যমে যে শক্তি পাওয়া যায়, তার সাহায্যে সব কিছ পরিচালিত হয়। পৃথিবীতে জীবনের সৃষ্টির সময় থেকে সব জীবের জীবনচক্র এবং তাদের জীবনযাত্রা সূর্যোদয় এবং সূর্যাস্তের সঙ্গে যুক্ত। যতক্ষণ প্রকৃতির সঙ্গে এই যোগাযোগ বজায় ছিল, ততদিন আমাদের গ্রহ সুস্থ ছিল। কিন্তু আধুনিক যুগে সূর্যের তৈরি শৃঙ্খলকে অতিক্রম করে মানুষ এগিয়ে যাওয়ার চেষ্টা করেছে। তার ফলে প্রাকৃতিক ভারসাম্য বিঘ্নিত হয়েছে এবং মানুষ তার পরিবেশকে ধ্বংস করেছে। আমরা যদি প্রকৃতির সঙ্গে জীবনের সমতা ফিরিয়ে আনতে চাই, তাহলে সূর্যের আলোকিত পথ আমাদের অনুসরণ করতে হবে। মানব জাতিকে রক্ষা করতে আরো একবার আমাদের সূর্যের সঙ্গে চলতে হবে।
সুধীবৃন্দ,
এক বছরে মানব জাতি যে পরিমাণ শক্তি ব্যবহার করে, সূর্য সেই পরিমাণ শক্তি পৃথিবীকে এক ঘন্টায় দেয় এবং এই বিপুল শক্তি সম্পূর্ণ স্বচ্ছ ও স্থিতিশীল। সৌর শক্তির একমাত্র সমস্যা হল এটি শুধু দিনের বেলা পাওয়া যায়, আর প্রকৃতির ওপর নির্ভর করতে হয়। “ওয়ান সান, ওয়ান ওয়ার্ল্ড, ওয়ান গ্রিড”হল এই সমস্যার সমাধান। বিশ্বজুড়ে গ্রিডের থেকে স্বচ্ছ জ্বালানি সব জায়গায়, সব সময় পাওয়া যাবে। এর ফলে জ্বালানী সঞ্চয়ের প্রয়োজনীয়তা কমবে এবং সৌর প্রকল্পের উপযোগিতা বাড়বে। এই সৃজনশীল উদ্যোগ কার্বনের নিঃসরণ কমাবে, পাশাপাশি জ্বালানী ক্ষেত্রে ব্যয় হ্রাস করবে। একই সঙ্গে বিভিন্ন অঞ্চল ও দেশগুলির মধ্যে সহযোগিতার নতুন বাতাবরণ সৃষ্টি করবে। এক সূর্য, এক বিশ্ব, এক গ্রিড এবং পরিবেশবান্ধব গ্রিড উদ্যোগের সমন্বয়ে বিশ্বজুড়ে একটি সমন্বিত বিপুল গ্রিড গড়ে তোলা যাবে বলে আমি আশাবাদী।
আমি আজ আপনাদের একটি তথ্য জানাতে চাই। আমাদের মহাকাশ গবেষণা সংস্থা ইসরো পৃথিবীর জন্য একটি সৌর শক্তি গণনার অ্যাপ্লিকেশন তৈরি করেছে। এই ক্যালকুলেটরটির সাহায্যে কৃত্রিম উপগ্রহ থেকে প্রাপ্ত তথ্যের মাধ্যমে পৃথিবীর যে কোনো জায়গার সৌর শক্তির সম্ভবানা সম্পর্কে পরিমাপ করা যাবে। কোনো নির্দিষ্ট অঞ্চলে সৌর প্রকল্প কতটা কার্যকর হবে, তা এই অ্যাপ্লিকেশনের মাধ্যমে জানা যাবে। এর ফলে “ওয়ান সান, ওয়ান ওয়ার্ল্ড, ওয়ান গ্রিড”–এর উদ্যোগ আরো শক্তিশালী হবে।
সুধীবৃন্দ,
আরো একবার আমি আন্তর্জাতিক সৌরজোটকে অভিনন্দন জানাই, আমার বন্ধু বরিসকে তাঁর সহযোগিতার জন্য ধন্যবাদ। যে সব দেশের নেতৃবৃন্দ আজ এখানে উপস্থিত হয়েছেন, তাদের সকলকে আমার কৃতজ্ঞতা জানাই।
ধন্যবাদ !

CG/CB/SFS
(
স্বরাষ্ট্র মন্ত্রক
কেন্দ্রীয় অর্থমন্ত্রীর আজকের ঘোষণায় আমাদের গ্রামীণ অর্থনীতি এবং পরিকাঠামো বিকাশে গতি আসবে, কোটি কোটি গরিব মানুষ এবং পরিযায়ী শ্রমিকের কর্মসংস্থানের সুযোগ তৈরি হবে : কেন্দ্রীয় স্বরাষ্ট্রমন্ত্রী
নতুন দিল্লি, ১৭ই মে, ২০২০
কেন্দ্রীয় স্বরাষ্ট্রমন্ত্রী শ্রী অমিত শাহ আজ বিশেষ অর্থনৈতিক প্যাকেজ ঘোষণা করার জন্য প্রধানমন্ত্রী শ্রী নরেন্দ্র মোদী এবং কেন্দ্রীয় অর্থমন্ত্রী শ্রীমতি নির্মলা সীতারামনকে ধন্যবাদ জানিয়েছেন। তিনি বলেছেন, মোদী সরকারের এদিনের ঘোষিত সিদ্ধান্তগুলি আত্মনির্ভর ভারতের ধারণাকে আরও এগিয়ে নিয়ে যেতে সাহায্য করবে। এই পদক্ষেপগুলি শিক্ষা, স্বাস্থ্য, ব্যবসায়িক ক্ষেত্রে আমূল পরিবর্তন নিয়ে আসবে । কোটি কোটি গরিব মানুষের কর্মস্থানের সুযোগ করে দেবে।
গ্রামীণ ভারত সম্পর্কে বলতে গিয়ে শ্রী শাহ বলেছেন, মনরেগা-র আওতায় মোদী সরকার যে অতিরিক্ত ৪০ হাজার কোটি টাকা বরাদ্দ করেছে তাতে শুধুমাত্র গরিব এবং পরিযায়ী শ্রমিকদের জন্যই কর্মসংস্থানের সৃষ্টি হবেনা, একইসঙ্গে জীবনযাত্রার মানোন্নয়নও ঘটবে। এরফলে গ্রামীণ অর্থনীতি এবং পরিকাঠামোয় গতি আসবে বলেও তিনি জানান।
কেন্দ্রীয় স্বরাষ্ট্রমন্ত্রী কোভিড-১৯ মোকাবিলায় প্রধানমন্ত্রী নরেন্দ্র মোদীর নেতৃত্বের প্রশংসা করেছেন এবং তিনি বলেছেন, প্রধানমন্ত্রী যেভাবে কোভিড-১৯ মোকাবিলা করছেন তা বেশ কয়েকটি উন্নত দেশকে ছাপিয়ে গেছে। প্রধানমন্ত্রী দেশের স্বাস্থ্য ক্ষেত্রকে সংস্কারের মাধ্যমে শক্তিশালী করে তুলে ভবিষ্যতে ভারতকে এই জাতীয় মহামারীর মোকাবিলায় প্রস্তুত করার সংকল্প নিয়েছেন। স্বরাষ্ট্রমন্ত্রী জানিয়েছেন, মোদী সরকার প্রতিটি জেলায় সংক্রামক রোগ নির্ণায়ক হাসপাতাল,পরীক্ষাগার পরিচালন ব্যবস্থাপনা এবং নজরদারি জোরদার করতে ও গবেষণাকে উৎসাহ দিতে স্বাস্থ্য ক্ষেত্রে ব্যয় বৃদ্ধি করার সিদ্ধান্ত নিয়েছে। এই দূরদর্শীতা ভারতকে চিকিৎসা ক্ষেত্রে আরও এগিয়ে নিয়ে যাবে বলেও তিনি মন্তব্য করেন।
রাষ্ট্রায়ত্ব সংস্থার নীতি সংস্কারের সিদ্ধান্তের বিষয়ে বক্তব্য রাখতে গিয়ে শ্রী শাহ জানান, সহজে ব্যবসার উন্নতিসাধন সহ একাধিক সিদ্ধান্তে প্রধানমন্ত্রীর ভবিষ্যতের আত্মনির্ভর ভারতের প্রতিশ্রুতিই প্রতিফলিত হয়। কেন্দ্রীয় স্বরাষ্ট্রমন্ত্রী বলেছেন, মোদী সরকার রাজ্যের ঋণের সীমা বাড়ানোর সিদ্ধান্ত নিয়েছে, যা তাদের অতিরিক্ত ৪.২৮ লক্ষ কোটি টাকার আর্থিক সহায়তা প্রদান করবে।
(CG/SS/NS
প্রধানমন্ত্রীরদপ্তর
প্রধানমন্ত্রী ইতালিতে বিশ্বযুদ্ধের সময় যে সব ভারতীয় সৈনিক যুদ্ধ করেছিলেন, তাঁদের স্মারক নিয়ে কাজ করা প্রতিষ্ঠানগুলি এবং শিখ সম্প্রদায়ের প্রতিনিধিদের সঙ্গে সাক্ষাৎ করেছেন
নতুন দিল্লি, ৩০শে অক্টোবর, ২০২১
প্রধানমন্ত্রী শ্রী নরেন্দ্র মোদী বিভিন্ন সংগঠনের সদস্যদের সঙ্গে সাক্ষাৎ এবং মতবিনিময় করেছেন। এর মধ্যে প্রথম ও দ্বিতীয় বিশ্বযুদ্ধে ইতালিতে যে সব ভারতীয় সৈনিক যুদ্ধ করেছিলেন, তাঁদের স্মারক নিয়ে কাজ করা বিভিন্ন প্রতিষ্ঠান ও শিখ সম্প্রদায়ের প্রতিনিধিরাও ছিলেন। এই দুটি যুদ্ধে ভারতীয় সৈনিকরা যে শৌর্য প্রদর্শন করেছেন, প্রধানমন্ত্রী তার জন্য তাঁদের প্রতি শ্রদ্ধা নিবেদন করেন।
CG/CB/SFS
(
প্রধানমন্ত্রীরদপ্তর
পঞ্চদশ ব্রিকস শিখর সম্মেলনে যোগ দিয়েছেন প্রধানমন্ত্রী
নতুন দিল্লি ২৩ আগস্ট ২০২৩
দক্ষিণ আফ্রিকার সভাপতিত্বে জোহানেসবার্গে আয়োজিত পঞ্চদশ ব্রিকস শিখর সম্মেলনে ২৩ আগস্ট প্রধানমন্ত্রী শ্রী নরেন্দ্র মোদী যোগ দিয়েছেন।
বৈশ্বিক আর্থিক পুনরুদ্ধার, আফ্রিকা এবং গ্লোবাল সাউথের সঙ্গে অংশীদারিত্ব এবং এ’ পর্যন্ত ব্রিকসের অধীন কর্মসূচির অগ্রগতি নিয়ে নেতৃবর্গের মধ্যে গঠনমূলক আলোচনা হয়েছে।
প্রধানমন্ত্রী তাঁর ভাষণে আরও শক্তিশালী ব্রিকস গড়ে তুলতে ব্রিকস শব্দের অর্থ ব্যাখ্যা করেছেন এইভাবে :
বি মানে ব্রেকিং ব্যারিয়র অর্থাৎ বাধা টপকানো
আর মানে রিভাইটালাইজিং ইকোনমিজ অর্থাৎ অর্থনীতিকে পুনরুজ্জীবিত করা
আই মানে ইন্সপায়ারিং ইনোভেশন অর্থাৎ উদ্ভাবনে উৎসাহদান
সি মানে ক্রিয়েটিং অপরচুনিটিস অর্থাৎ সুযোগ সৃষ্টি
এস মানে শেপিং দ্য ফিউচার অর্থাৎ ভবিষ্যৎ নির্মাণ
প্রধানমন্ত্রী বিভিন্ন ধাপে যেসব বিষয়গুলোর ওপর আলোকপাত করেছেন তা হল
• রাষ্ট্রসংঘের নিরাপত্তা পরিষদের সংস্কারের ক্ষেত্রে নির্দিষ্ট সময় বেঁধে দেওয়া
• বহুপাক্ষিক আর্থিক প্রতিষ্ঠানগুলির সংস্কারের ডাক
• বিশ্ব বাণিজ্য সংগঠনের সংস্কারের ডাক
• ব্রিকসের প্রসারে সহমত গড়ে তোলার ডাক
• ব্রিকসকে বিশ্বজুড়ে মেরুকরণের বদলে ঐক্য গড়ে তুলতে পরামর্শ
• ব্রিকস মহাকাশ অনুসন্ধান মঞ্চ গড়ে তোলার প্রস্তাব
• ভারতের ডিজিটাল গণপরিকাঠামো এবং ভারতীয় স্ট্যাক পরিষেবা ব্রিকস সহযোগী দেশগুলির মধ্যে প্রসার ঘটানোর প্রস্তাব
• দক্ষতা বৃদ্ধি, দক্ষতা নিরূপণ এবং ব্রিকস সহযোগী দেশগুলির মধ্যে যোগাযোগ বৃদ্ধি করার প্রস্তাব
• আন্তর্জাতিক বিগ ক্যাট জোটের অধীন বিগ ক্যাটস সংরক্ষণে ব্রিকস সহযোগী দেশগুলির যৌথ প্রয়াস গ্রহণের প্রস্তাব
• ব্রিকস সহযোগী দেশগুলির মধ্যে চিরাচরিত ওষুধের একটি ভাণ্ডার গড়ে তোলার প্রস্তাব
• আফ্রিকান ইউনিয়নকে জি-২০-র স্থায়ী সদস্য করতে ব্রিকস সহযোগী দেশগুলির কাছে সমর্থনের আহ্বান
AC/AB/AG
(
শিল্পওবাণিজ্যমন্ত্রক
হস্তশিল্প এবং জিই  খেলনাকে মান নিয়ন্ত্রণ নির্দেশ থেকে ছাড়
নতুন দিল্লী, ১২ ডিসেম্বর, ২০২০
প্রধানমন্ত্রী শ্রী নরেন্দ্র মোদীর মেকিং ইন্ডিয়া বা ভারতে তৈরি খেলনার বিক্রয় এবং রপ্তানির লক্ষ্যে শিল্প ও বাণিজ্যমন্ত্রক এক কর্ম পরিকল্পনা গ্রহণ করেছে। এই মন্ত্রকের অধীন ডিপার্টমেন্ট ফর প্রমোশন অফ ইন্ডাস্ট্রি অ্যান্ড ইন্টার্নাল ট্রেড, ডি পি আই আই টি প্রধানমন্ত্রীর দৃষ্টিভঙ্গির দিকে লক্ষ্য রেখে ভারতকে বিশ্বব্যাপী খেলনা উৎপাদন কেন্দ্র হিসেবে গড়ে তুলতে উদ্যোগ নিয়েছে। ইতিমধ্যেই দেশীয় খেলনা উৎপাদনের ক্ষেত্রে মান নির্ণয়ের জন্য বিভাগ কর্তৃক মান নিয়ন্ত্রণ বা কোয়ালিটি কন্ট্রোল সংক্রান্ত নির্দেশ জারি করা হয়েছে। আগামী ২১ জানুয়ারি ২০২১ থেকে এই নির্দেশ কার্যকর হবে। এর উদ্দেশ্য দেশীয় খেলনা গুলির মানের অগ্রাধিকার দেওয়া।
বর্তমানে দেশের মাঝারি, ছোট এবং ক্ষুদ্র খেলনা উৎপাদনকারী ইউনিট গুলিকে চাঙ্গা করে তুলতে মাননিয়ন্ত্রণ সংক্রান্ত দ্বিতীয় সংশোধন আইন-২০২০ প্রকাশ করা হয়েছে। সেখানে হ্যান্ডিক্রাফট ডেভলপমেন্ট কমিশনারের অধীন দেশীয় ইউনিট গুলি দ্বারা উৎপাদিত ও বিক্রিত পণ্য ছাড় দেওয়ার কথা বলা হয়েছে।
সংশোধন আইন-২০২০ অনুযায়ী মান অনুসরণ করে এমন ভারতীয় খেলনা যা ভৌগলিক পরিচিতি বা জিওগ্রাফিক্যাল আইডেন্টিফিকেশন হিসেবে নিবন্ধিত হয়ে আছে এমন পণ্যগুলিকে ব্যুরো অব স্ট্যান্ডার্ড মার্ক লাইসেন্সের বাধ্যতামূলক ব্যবহার থেকে ছাড় দেয়া হয়েছে। বিভাগ কর্তৃক জারি করা গেজেটে এমন কথাই বলা হয়েছে।
প্রধানমন্ত্রীরদপ্তর
আরও এক মাইল ফলক স্পর্শ করায় বিজ্ঞানী ও কারিগরদের অভিনন্দন জানালেন প্রধানমন্ত্রী
নতুনদিল্লি ৩১ অগাস্ট
প্রধানমন্ত্রী শ্রী নরেন্দ্র মোদী আরও এক মাইল ফলক স্পর্শ করায় বিজ্ঞানী ও কারিগরদের অভিনন্দন জানিয়েছেন। গুজরাটে এই প্রথম সর্ব বৃহৎ দেশজ ৭০০ মেগাওয়াট ইলেকট্রিক কাকরাপাড় পারমাণবিক বিদ্যুৎ কেন্দ্রের তৃতীয় ইউনিট পুরো মাত্রায় কাজ শুরু করেছে।
এক্স হ্যান্ডেলে প্রধানমন্ত্রী বলেছেন;
“ভারত আরও এক মাইল ফলক স্পর্শ করল।
গুজরাটে এই প্রথম সর্ব বৃহৎ দেশজ ৭০০ মেগাওয়াট ইলেকট্রিক কাকরাপাড় পারমাণবিক বিদ্যুৎ কেন্দ্রের তৃতীয় ইউনিট পুরো মাত্রায় কাজ শুরু করেছে।
আমাদের বিজ্ঞানী এবং কারিগরদের অভিনন্দন জানাচ্ছি”।
(AC/AB/CS
প্রধানমন্ত্রীরদপ্তর
বিশিষ্ট অভিনেতা ঋষি কাপুরের প্রয়াণে প্রধানমন্ত্রীর শোক প্রকাশ
নয়াদিল্লি, ৩০ এপ্রিল, ২০২০
বিশিষ্ট চলচ্চিত্র অভিনেতা ঋষি কাপুরের প্রয়াণে প্রধানমন্ত্রী শ্রী নরেন্দ্র মোদী গভীর শোক প্রকাশ করেছেন।
এক ট্যুইটে শ্রী মোদী বলেছেন, “বহুমুখী প্রতিভাসম্পন্ন, সকলের অত্যন্ত প্রিয় এবং অফুরন্ত প্রাণশক্তিসম্পন্ন – এটাই ছিলেন ঋষি কাপুরজী। তিনি ছিলেন, মেধা ও বিচক্ষণতার এক পাওয়ার হাউস। আমি সর্বদাই আমাদের মধ্যে, এমনকি সোশ্যাল মিডিয়াতেও পারস্পরিক কথোপকথনের কথা স্মরণে রাখবো। তিনি ছিলেন, চলচ্চিত্র ও ভারতের অগ্রগতির ব্যাপারে অত্যন্ত আশাবাদী। তাঁর প্রয়াণে শোকাহত। তাঁর পরিবার ও অনুরাগীদের প্রতি সমবেদনা জানাই। ওম শান্তি”।
(CG/BD/SB
প্রতিরক্ষামন্ত্রক
উপকূল এলাকায় নিরাপত্তা নিয়ে সর্বোচ্চ পর্যায়ের বৈঠক
কলকাতা, ৫ এপ্রিল, ২০১৯
কলকাতায় আইএনএস নেতাজি সুভাষ-এ আজ পশ্চিমবঙ্গের উপকূলবর্তী এলাকার নিরাপত্তা নিয়ে সর্বোচ্চ পর্যায়ের সপ্তম পর্যালোচনা বৈঠক অনুষ্ঠিত হয়েছে। বৈঠকে অংশ নেন পূর্বাঞ্চলীয় নৌ-বাহিনী কম্যান্ডের ফ্ল্যাগ অফিসার কম্যান্ডিং-ইন-চিফ ভাইস অ্যাডমিরাল করমবীর সিং এবং রাজ্যের মুখ্য সচিব শ্রী মলয় দে। রাজ্য প্রশাসনের শীর্ষ আধিকারিকরা, উত্তর-পূর্বাঞ্চলের উপকূলরক্ষী বাহিনীর কম্যান্ডার, পশ্চিমবঙ্গের নৌ-বাহিনীর দায়িত্বপ্রাপ্ত অফিসার প্রমুখ উপস্থিত ছিলেন।
বৈঠকে রাজ্যের উপকূল এলাকায় সুরক্ষা সংক্রান্ত নানা ব্যবস্থাপনা নিয়ে আলোচনা হয়। এছাড়া, আন্তঃমন্ত্রক সমন্বয় তথ্যের আদানপ্রদান সহ বিভিন্ন গুরুত্বপূর্ণ বিষয় পর্যালোচনা করা হয়। পাশাপাশি, উপকূলবর্তী অঞ্চলের নিরাপত্তা বৃদ্ধির লক্ষ্যে ন্যাশনাল কমিটি ফর স্ট্রেংদেনিং মেরিটাইম অ্যান্ড কোস্টাল সিকিউরিটির নানা কর্মসূচি রূপায়ণের বিষয় নিয়েও বৈঠকে আলোচনা হয়েছে।
বৈঠকে উপকূল এলাকার মানচিত্র, অভিন্ন যোগাযোগ কর্মসূচি, বায়োমেট্রিক পরিচয়পত্র বন্টন, মাছ ধরার জায়গা চিহ্নিতকরণ সহ উপকূল সংলগ্ন এলাকায় নিরাপত্তার নানা প্রকল্প দ্রুত বাস্তবায়নের বিষয় নিয়েও কথা হয়েছে। সামুদ্রিক এলাকায় যে কোন বিপদের নজরদারির ওপর উপকূলের মৎস্যজীবীদের সজাগ দৃষ্টি রাখার ওপরও বৈঠকে গুরুত্ব দেওয়া হয়েছে।
CG/CB/DM
(Visitor Counter : 75
সংস্কৃতিমন্ত্রক
আজাদি কা অমৃত মহোৎসব উদযাপনের অঙ্গ হিসেবে স্বাধীনতা সংগ্রামে প্রচারের আলোয় না থাকা ভারতীয় নায়িকাদের তথ্য সম্বলিত ছবির বই প্রকাশ করেছেন শ্রীমতী মিনাক্ষী লেখী
নতুন দিল্লি, ২৭ জানুয়ারি, ২০২২
কেন্দ্রীয় সংস্কৃতি প্রতিমন্ত্রী শ্রীমতী মিনাক্ষী লেখী আজাদি কা অমৃত মহোৎসব উদযাপনের অঙ্গ হিসেবে নতুন দিল্লিতে স্বাধীনতা সংগ্রামে প্রচারের আলোয় না থাকা ভারতীয় নায়িকাদের তথ্য সম্বলিত ছবির বই প্রকাশ করেছেন । ভারতের জনপ্রিয় প্রকাশনা অমর চিত্র কথার সঙ্গে যৌথ উদ্যোগে এই বই প্রকাশ করা হয়েছে।
শ্রীমতী লেখী এই উপলক্ষে তাঁর ভাষণে বলেন, দেশজুড়ে প্রতিবাদ বিক্ষোভ এবং বিপ্লবের ভাবধারাকে যেসব মহিলারা এগিয়ে নিয়ে গেছেন তাঁদের কয়েকজনের জীবনকথা এই বইতে তুলে ধরা হয়েছে। সাম্রাজ্যবাদী শাসনের বিরুদ্ধে যেসব রাণিরা লড়াই করেছেন এবং মাতৃভূমির জন্য যেসব মহিলারা আত্মোৎসর্গ করেছেন এই বইটিতে তাঁদের কয়েকজনের বিষয়ে জানান হয়েছে।
মন্ত্রী বলেন, আমরা যদি ভারতের গৌরবোজ্জ্বল অতীতের দিকে তাকাই তাহলে দেখতে পাবো, ভারতীয় সংস্কৃতিতে লিঙ্গ বৈষম্যের কোনো স্থান নেই। মহিলারা যুদ্ধ ক্ষেত্রে সমান সাহসিকতার সঙ্গে লড়াই করেছেন। এই বইটিতে সেরকমই কয়েকজন প্রচারের আলোয় না থাকা নায়িকার কথা তুলে ধরা হয়েছে। উদাহরণ হিসেবে শ্রীমতী লেখি রাণি আব্বাক্কার কথা জানান, যিনি দীর্ঘদিন ধরে পর্তুগীজ হানার বিরুদ্ধে লড়াই করেছেন। কিন্তু তাঁর কথা আমাদের ইতিহাসে তুলে ধরা হয়নি। প্রধানমন্ত্রী এইসব নায়ক – নায়িকাদের বিষয়ে তথ্য সর্বধারণের সামনে তুলে ধরতে চান। তারই অঙ্গ হিসেবে আজাদি কা অমৃত মহোৎসবে এই উদ্যোগ নেওয়া হয়েছে।
শ্রীমতী লেখি জানান, আমরা যখন আমাদের যুব সম্প্রদায়কে অতীতের বিষয়ে জানাব এবং তারা যখন তাদের ইতিহাস জেনে গর্বিত হবে, তখনই স্বাধীনতা উদযাপনের প্রকৃত উদ্দেশ্য সফল হবে। তিনি অমর চিত্র কথা সংস্থার সকলকে ধন্যবাদ জানিয়েছেন। এই সংস্থাটি দীর্ঘদিন ধরে ছোট ছোট ছেলেমেয়েদের কাছে ঐতিহাসিক ব্যক্তিত্বদের বিষয়ে নানা তথ্য উপস্থাপিত করেছে । দ্বিতীয় পর্বে ২৫ জন আদিবাসী সম্প্রদায়ের স্বাধীনতা সংগ্রামীদের বিষয়ে তথ্য তুলে ধরা হবে। তৃতীয় পর্বে প্রচারের আলোয় না থাকা আরও ৩০ জন স্বাধীনতা সংগ্রামীর সম্পর্কে জানানো হবে।
এই বইতে কর্ণাটকের উল্লালের রাণি আব্বাক্কা ছাড়াও শিবগঙ্গার রাণি ভেলুনাচিয়েরের জীবন সংগ্রামের কথা তুলে ধরা হয়েছে। এছাড়াও ঝাঁসির রাণি লক্ষ্মীবাঈয়ের অন্যতম পরামর্শদাত্রী ঝালকারি বাঈ-এর বিষয়ে তথ্যও বইটিতে স্থান পেয়েছে। বাংলার সাহসী স্বাধীনতা সংগ্রামী মাতঙ্গিনী হাজরা౼ যিনি ব্রিটিশদের বিরুদ্ধে লড়াইয়ে তাঁর জীবন উৎসর্গ করেছিলেন, তাঁর সম্পর্কেও তথ্য বইটিতে উল্লেখ করা হয়েছে। এছাড়াও গুলাপ কৌর, চাকলী ইলাম্মার কথাও ছবিতে বর্ণনা করা হয়েছে। সরোজিনী নাইডুর কন্যা স্বাধীনতা সংগ্রামী পদ্মজা নাইডু౼ যিনি পরবর্তীতে পশ্চিমবঙ্গের রাজ্যপাল হয়েছিলেন, বিশিষ্ট স্বাধীনতা সংগ্রামী সুচেতা কৃপালিনী যিনি পরবর্তীতে উত্তরপ্রদেশের প্রথম মহিলা মুখ্যমন্ত্রীর দায়িত্ব পালন করেন – এঁদের সংগ্রামের কথাও বইটিতে স্থান পেয়েছে। এই বইয়ে আর যাঁদের কথা উল্লেখ করে হয়েছে তাঁরা হলেন – বিষ্ণি দেবী শাহ্, সুভদ্রা কুমারী চৌহ্বান, দুর্গাবতী দেবী, আকাম্মা চেরিয়ান, অরুণা আসফ আলি, দুর্গাবাঈ দেশমুখ, রাণি গাইদিনলিউ, ঊষা মেহেতা, পার্বতী গিরি, তারকেশ্বরী সিনহা, স্নেহলতা ভার্মা, তিলেশ্বরী বড়ুয়া।
CG/CB/SKD/
(Visitor Counter : 170
নতুনওপুনর্নবীকরণযোগ্যজ্বালানিমন্ত্রক
সৌরশক্তি ক্ষেত্রে সহযোগিতার লক্ষ্যে ভারত ও উজবেকিস্তানের মধ্যে মউ স্বাক্ষরে মন্ত্রিসভার অুনমোদন
নয়াদিল্লী, ২০ জানুয়ারি, ২০২১
প্রধানমন্ত্রী শ্রী নরেন্দ্র মোদীর পৌরহিত্যে কেন্দ্রীয় মন্ত্রিসভার বৈঠকে সৌরশক্তি ক্ষেত্রে সহযোগিতার লক্ষ্যে ভারত ও উজবেকিস্তানের মধ্যে সমঝোতাপত্র বা মউ স্বাক্ষরে অনুমতি মিলেছে।
কেন্দ্রীয় নবীন ও পুনর্নবীকরণযোগ্য শক্তি মন্ত্রকের অধীন ন্যাশনাল ইন্সটিটিউট অফ সোলার এনার্জি  এবং উজবেকিস্তানের ইন্টারন্যাশন সোলার এনার্জি ইন্সটিটিউট -এর মধ্যে নিম্নলিখিত বিষয়গুলি গবেষণা/পারস্পরিক অভিজ্ঞতা বিনিময়/পরীক্ষামূলক প্রকল্প গ্রহণের জন্য চিহ্নিত হয়েছে :
ক) সোলার ফটোভোল্টিক
খ) স্টোরেজ টেকনোলজি
গ) প্রযুক্তি হস্তান্তর
আন্তর্জাতিক সৌরজোটের সদস্য দেশগুলিতে পরীক্ষামূলকভাবে প্রকল্প রূপায়ণ ও তা কার্যকর করার ক্ষেত্রে উভয় পক্ষই পারস্পরিক সহমতের ভিত্তিতে কাজ করবে।
প্রতিরক্ষামন্ত্রক
ঘূর্ণিঝড় তৌকতে’র মোকাবিলায় সশস্ত্র বাহিনীর কার্যকরী পদক্ষেপের বিষয় নিয়ে প্রতিরক্ষা মন্ত্রী শ্রী রাজনাথ সিং-এর পর্যালোচনা বৈঠক
নতুন দিল্লি, ১৭ মে, ২০২১
ঘূর্ণিঝড় তৌকতে’র জেরে উদ্ভূত পরিস্থিতি মোকাবিলায় সশস্ত্র বাহিনী প্রশাসনকে যে সহায়তা প্রদান করছে তার প্রস্তুতি বিষয়ে আজ এক ভিডিও কনফারেন্সের মাধ্যমে পর্যালোচনা বৈঠক করেছেন প্রতিরক্ষা মন্ত্রী শ্রী রাজনাথ সিং। বৈঠকে চিফ অফ ডিফেন্স স্টাফ জেনারেল বিপিন রাওয়াত, প্রতিরক্ষা সচিব ডঃ অজয় কুমার, নৌ সেনা প্রধান অ্যাডমিরাল করমবীর সিং, বায়ু সেনা প্রধান আর কে এস ভাদৌরিয়া, সেনা প্রধান জেনাপ্রধান এম এম নারাভানে, প্রতিরক্ষা গবেষণা উন্নয়ন সংস্থার চেয়ারম্যান তথা সচিব উপস্থিত ছিলেন।
বৈঠকে শ্রী রাজনাথ সিং-কে জানানো হয়েছে যে সম্ভাব্য ক্ষতিগ্রস্ত রাজ্যগুলির অনুরোধের প্রেক্ষিতে ১১টি ভারতীয় নৌ বাহিনীর দলকে প্রস্তুত রাখা হয়েছে। পরিস্থিতি মোকাবিলায় বন্যা দুর্গত এলাকা থেকে উদ্ধারকারী ১২টি দল এবং চিকিৎসক দলকে ইতিমধ্যেই মোতায়েন করা হয়েছে। প্রয়োজনে ঘূর্ণিঝড় পরবর্তী জরুরি পরিকাঠামো মেরামতের জন্য বিশেষ দল গঠন করা হয়েছে।
তলওয়ার, তাবর এবং তর্কশ এই তিনটি জাহাজকে প্রস্তুত রাখা হয়েছে। এই জাহাজগুলি প্রয়োজন হলে দ্রুততার সঙ্গে সহায়তা ও ত্রাণ সামগ্রী পৌঁছে দেবে। এমনকি পশ্চিমাঞ্চল নৌ সেনার ঘাঁটিতে অতিরিক্ত জাহাজ প্রস্তুত রাখা হয়েছে। খারাপ আবহাওয়ার জন্য আটকে পড়া মাছ ধরার নৌকা ও ছোট নৌকাগুলির কাছে সহায়তা পৌঁছে দেওয়ার জন্য পশ্চিম সমুদ্র তীরে উদ্ধারকারী জাহাজগুলিকে মোতায়েন করা হয়েছে। নৌ বাহিনীর নজরদারি বিমান প্রতিনিয়ত মৎস্যজীবীদের কাছে ঘূর্ণিঝড়ের সতর্ক বার্তা পৌঁছে দিচ্ছে।
প্রতিরক্ষা মন্ত্রীর পক্ষ থেকে জানানো হয়েছে ভারতীয় বায়ু সেনা ঘূর্ণিঝড় তৌকতে’র মোকাবিলায় প্রতিনিয়ত প্রস্তুতি চালাচ্ছে। এরই অঙ্গ হিসেবে রবিবার ১৬৭ জন কর্মী এবং ১৬.৫ টন ওজনের জাতীয় বিপর্যয় মোকাবিলার সরঞ্জাম কলকাতা থেকে আমেদাবাদে নিয়ে আসা হয়। এর জন্য দুটি সি-১৩০জে এবং একটি এএন-৩২ বিশেষ বিমানকে কাজে লাগানো হয়। এখন থেকে এএন-৩২ বিশেষ বিমানটি আমেদাবাদেই রয়েছে। পাশাপাশি আরও একটি সি-১৩০জে এবং দুটি এএন-৩২ বিশেষ বিমানে বিজয়ওয়ারা থেকে ১২১ জন জাতীয় বিপর্যয় মোকাবিলা রক্ষী বাহিনীর কর্মী ও ১১.৬ টন ওজনের বিপর্যয় মোকাবিলার সরঞ্জাম আমেদাবাদে নিয়ে আসা হয়েছে। একই সঙ্গে দুটি সি-১৩০জে বিশেষ বিমানে পুনে থেকে ১১০ জন কর্মী ও জাতীয় বিপর্যয় মোকাবিলা রক্ষী বাহিনী-র ১৫ টন ওজনের পণ্য সম্ভার আমেদাবাদে নিয়ে আসা হয়েছে।
শ্রী রাজনাথ সিং-কে জানানো হয়েছে যে জামনগর থেকে ইঞ্জিনিয়ার টাস্কফোর্স সহ দুই কলম সেনা দিউ-তে পাঠানো হয়েছে। যদি প্রয়োজন হয় তার জন্য আরও দুই কলম সেনা জুনাগড় থেকে পাঠানোর জন্য প্রস্তুত রাখা হয়েছে। প্রতিরক্ষা মন্ত্রীকে আরও জানানো হয়েছে যে সেনা বাহিনী প্রশাসনের সঙ্গে নিরবিচ্ছিন্নভাবে যোগাযোগ বজায় রেখে চলেছে।
প্রতিরক্ষা মন্ত্রী এই জরুরি পরিস্থিতি মোকাবিলায় প্রশাসনকে সকল সম্ভাব্য সহায়তা প্রদানের জন্য তিন বাহিনীকেই নির্দেশ দিয়েছেন।
CG/SS/SKD/
(Visitor Counter : 147
স্বাস্থ্যওপরিবারকল্যাণমন্ত্রক
কেন্দ্র আন্তর্জাতিক সাহায্য যথাযথভাবে বরাদ্দ করে সংশ্লিষ্ট সকলের কাছে পাঠাচ্ছে যাতে রাজ্য ও কেন্দ্রশাসিত অঞ্চলের কোভিড ব্যবস্থাপনায় সুবিধা হয়
নয়াদিল্লী, ৮ মে, ২০২১
ভারতের প্রতি সহমর্মিতা দেখিয়ে আন্তর্জাতিক সম্প্রদায় কোভিড-১৯ মহামারীর বিরুদ্ধে লড়াইয়ে ঐক্যবদ্ধ হয়েছে। কেন্দ্র বিভিন্ন দেশ থেকে আসা সাহায্য যথাযথভাবে বিভিন্ন রাজ্য ও কেন্দ্রশাসিত অঞ্চলের জন্য বরাদ্দ করেছে এবং সেগুলি দ্রুত সংশ্লিষ্ট জায়গায় পাঠাচ্ছে। এরফলে
কোভিড-১৯এর চিকিৎসা ব্যবস্থাপনায় সুবিধা হবে।
বিশ্বের বিভিন্ন রাষ্ট্র ও সংগঠন কেন্দ্রকে ২৭শে এপ্রিল থেকে চিকিৎসার জন্য বিভিন্ন সরঞ্জাম পাঠাচ্ছে। ৭ই এপ্রিল পর্যন্ত ৬৬০৮টি অক্সিজেন কনসেনট্রেটর, ৩৮৫৬টি অক্সিজেন সিলিন্ডার, ১৪টি অক্সিজেন জেনারেশন প্ল্যান্ট, ৪৩৩০টি ভেন্টিলেটর/বাই প্যাপ, প্রায় ৩ লক্ষ
রেমডেসিভির ভয়েল পাঠানো হয়েছে।
৭ই মে ইউএসআইএসপিএফ, সুইজারল্যান্ড, পোল্যান্ড, নেদারল্যান্ড ও ইজরাইল থেকে যেসব গুরুত্বপূর্ণ উপাদান এসেছে তার মধ্যে ২০৬০টি অক্সিজেন কনসেনট্রেটর, ৩০ হাজার রেমডেসিভির, ৪৬৭টি ভেন্টিলেটর ও ৩টি অক্সিজেন উৎপাদক প্ল্যান্ট রয়েছে।
রাজ্য ও কেন্দ্রশাসিত অঞ্চলগুলিকে এবং বিভিন্ন প্রতিষ্ঠানকে এ ইসমস্ত উপাদান দ্রুত পাঠানো হয়েছে। কেন্দ্রীয় স্বাস্থ্য মন্ত্রকের একটি কো-অর্ডিনেশন সেল বিদেশ থেকে আসা কোভিড ত্রাণ সামগ্রীর হিসেব রাখছে। এই সব সামগ্রী কোথায় কোথায় পাঠানো হচ্ছে এই সেল সেদিকেও
নজর রাখছে। ২৬ এপ্রিল থেকে এই সেল কাজ করছে। এই বিষয়ে সাধারণ পরিচালন পদ্ধতি স্বাস্থ্য মন্ত্রক তৈরি করেছে এবং দোসরা মে থেকে সেটি মেনে চলা হচ্ছে।
SDG/CB/NS
(Visitor Counter : 127
অর্থমন্ত্রক
এক ঝলকে ২০১৮ – ১৯ – এ অর্থনীতির অবস্থা
নয়াদিল্লি, ০৪ জুলাই, ২০১৯
বিনিয়োগ ক্ষেত্রে সম্ভাব্য বৃদ্ধি এবং ক্রয় ক্ষমতায় অগ্রগতির প্রেক্ষিতে ২০১৯-২০’তে জিডিপি-র প্রকৃত বিকাশ হার ৭ শতাংশে পৌঁছবে বলে অনুমান করা হয়েছে। অর্থ তথা কর্পোরেট বিষয়ক মন্ত্রী শ্রীমতী নির্মলা সীতারমন আজ সংসদে ২০১৮-১৯ – এর অর্থনৈতিক সমীক্ষা পেশ করে একথা জানিয়েছেন। সমীক্ষায় আরও বলা হয়েছে যে, সরকারের সমর্থনে বিপুল রাজনৈতিক সমর্থন স্পষ্টভাবে এই বার্তাই দেয় যে, দেশে উচ্চ হারে আর্থিক বিকাশের বিপুল সম্ভাবনা রয়েছে। আন্তর্জাতিক অর্থ ভান্ডারের ওয়ার্ল্ড ইকনোমিক আউটলুক বা সারা বিশ্বের আর্থিক পূর্বাভাস সংক্রান্ত প্রতিবেদনে বলা হয়েছে ২০১৯ - এ ভারতের জিডিপি-র বিকাশ হার গিয়ে দাঁড়াবে ৭.৩ শতাংশে। ২০১৮ – ১৯ – এ ভারত ছিল বিশ্বের দ্রুততম বিকাশশীল অর্থনীতিগুলির একটি। ২০১৭ – ১৮’তে জিডিপি-র বিকাশ হার ছিল ৭.২ শতাংশ। ২০১৮ – ১৯ – এ এই বিকাশ হার দাঁড়িয়েছে ৬.৮ শতাংশে। এ সত্ত্বেও ভারতের দ্রুততম বিকাশশীল অর্থনীতিধর দেশের তকমা বজায় রয়েছে। বিশ্ব অর্থনীতিতে মন্দাভাব সহ মার্কিন-চিন বাণিজ্য উত্তেজনা, চিনে কঠোর ঋণ নীতি, আর্থিক রক্ষণশীলতা প্রভৃতি কারণ সত্ত্বেও ভারতের জিডিপি’তে অগ্রগতির ধারাবাহিকতা বজায় থেকেছে।
সমীক্ষায় বলা হয়েছে যে, বিগত পাঁচ বছরে  ভারতের জিডিপি-র প্রকৃত বিকাশ হার ছিল গড় ৭.৫ শতাংশ। যদিও ২০১৮-১৯ – এ ভারতীয় অর্থনীতির বিকাশ ৬.৮ শতাংশে দাঁড়িয়েছে। কৃষি ও সহযোগী ক্ষেত্রে নিম্ন হারে অগ্রগতি, বাণিজ্য, হোটেল, পরিবহণ, মজুত ভান্ডার ব্যবস্থা, যোগাযোগ তথা পরিষেবা ক্ষেত্রে নিম্নগামীতার দরুণ জিডিপি-র বিকাশ হার ২০১৮ – ১৯ – এ বাধাপ্রাপ্ত হয়েছে। খাদ্যদ্রব্যের মূল্য ওঠানামার দরুণ কৃষকদের উপার্জনে প্রভাব পড়েছে এবং এর ফলে তাঁদের ক্ষতির সম্মুখীন হতে হয়েছে।
২
সমীক্ষায় বলা হয়েছে যে, চলতি খাতে ঘাটতি ২০১৭’তে জিডিপি-র ১.৯ শতাংশ থেকে বেড়ে ২০১৮-র এপ্রিল – ডিসেম্বর সময়ে ২.৬ শতাংশে পৌঁছেছে। আন্তর্জাতিক অপরিশোধিত তেলের মূল্য বৃদ্ধির ফলে বাণিজ্য ঘাটতি বৃদ্ধি পাওয়ায় চলতি খাতে ঘাটতির মূল কারণ। ২০১৭-১৮’তে বাণিজ্য ঘাটতির পরিমাণ ১৬২.১ বিলিয়ন মার্কিন ডলার থেকে বেড়ে ২০১৮ – ১৯ – এ ১৮৪ বিলিয়ন মার্কিন ডলারে পৌঁছেছে। পরিষেবা রপ্তানি ও আমদানি খাতে বিকাশ হার ২০১৮-১৯ – এ ৫.৫ শতাংশ এবং ২০১৭-১৮’তে ৬.৭ শতাংশ হ্রাস পেয়েছে। ডলারের তুলনায় টাকার বিনিময়মূল্য ৭.৮ শতাংশ কমেছে। স্বাভাবিকভাবে বৈদেশিক মুদ্রা ভাণ্ডার ২০১৯ – এর মার্চ অন্তক সময়ে ২০১৮’র ঐ একই সময়ের তুলনায় কমেছে ১১.৬ বিলিয়ন মার্কিন ডলার। তবে, ভারতের বৈদেশিক মুদ্রা বিনিময় তহবিল জুন পর্যন্ত সময়ে সন্তোষজনকভাবে ৪২২.২ বিলিয়ন মার্কিন ডলারে দাঁড়িয়েছে।
২০১৮ – ১৯ – এ মোট প্রত্যক্ষ বিদেশি বিনিয়োগের পরিমাণ ১৪.২ শতাংশ বেড়েছে। প্রত্যক্ষ বিদেশি বিনিয়োগের পরিমাণ বেড়েছে পরিষেবা, মোটরগাড়ি ও রসায়ন ক্ষেত্রে। ভারতীয় ব্যাঙ্কিং ক্ষেত্র দ্বিমুখী সমস্যার সম্মুখীন হয়েছে। কর্পোরেট ও ব্যাঙ্ক ব্যালেন্স শিট – এ সমস্যার পাশাপাশি, অনুৎপাদক সম্পদের পরিমাণ চ্যালেঞ্জ আরও বাড়িয়েছে। অতিক্ষুদ্র, ক্ষুদ্র ও মাঝারি শিল্পোদ্যোগ ক্ষেত্রে ব্যাঙ্ক ঋণ সহায়তায় ২০১৬ – ১৭’তে নিম্নমুখী প্রবণতা লক্ষ্য করা গিয়েছিল। তবে, ২০১৮ থেকে এই প্রবণতা কিছুটা ঊর্ধ্বগামী। কৃষি ও সহযোগী ক্ষেত্রে ২০১৮ – ১৯ – এ প্রকৃত বিকাশ হার ২.৯ শতাংশ কমেছে। ২০১৮ – ১৯ – এ খাদ্যশস্য উৎপাদনে তৃতীয় আগাম হিসাব করা হয়েছে ২৮ কোটি ৩৪ লক্ষ টন। উৎপাদন ও নির্মাণ খাতে অগ্রগতির দরুণ ২০১৮ – ১৯ – এ শিল্প বিকাশ হার ত্বরান্বিত হয়েছে। রিয়েল এস্টেট ও প্রফেশনাল সার্ভিসেস ক্ষেত্রে ২০১৮ – ১৯ – এ বিকাশ হার ছিল ৭.৪ শতাংশ ছিল বলে সমীক্ষায় উল্লেখ করা হয়েছে।
CG/BD/SB
(Visitor Counter : 437
প্রধানমন্ত্রীরদপ্তর
প্রধানমন্ত্রী আগামীকাল ইন্ডিয়া আইডিয়াজ সম্মেলনে মূল ভাষণ দেবেন
নতুনদিল্লি, ২১শে জুলাই, ২০২০
প্রধানমন্ত্রী শ্রী নরেন্দ্র মোদী ২২শে জুলাই ‘ইন্ডিয়া আইডিয়াজ’ সম্মেলনে মূল ভাষণ দেবেন।
ইউএস-ইন্ডিয়া বিজনেস কাউন্সিল এই সম্মেলনের আয়োজক। এই বছর পর্ষদের ৪৫তম বর্ষ পূর্তি। এবারের সম্মেলনের বিষয় ‘উন্নত ভবিষ্যত গড়া’।
অনলাইনের মাধ্যমে আয়োজিত এই সম্মেলনে ভারত ও মার্কিন সরকারের নীতি নির্ধারক, উচ্চ পদস্থ আধিকারিকরা ছাড়াও বাণিজ্য মহল ও সমাজের বিশিষ্ট ব্যক্তিত্বরা উপস্থিত থাকবেন। বিদেশমন্ত্রী এস জয়শঙ্কর, মার্কিন বিদেশ সচিব মিঃ মাইক পম্পেও, ভার্জিনিয়ার সেনেটর ও সেনেট ইন্ডিয়া ককাসের কো-চেয়ার মিঃ মার্ক ওয়ার্নার রাষ্ট্র সংঘের প্রাক্তন মার্কিন রাষ্ট্রদূত মিস নিকি হালে সহ অনেকেই সম্মেলনে বক্তব্য রাখবেন। ভারত-মার্কিন সহযোগিতা এবং মহামারী পরবর্তী বিশ্বে দুটি দেশের সম্পর্ক সহ বিভিন্ন বিষয় নিয়ে এখানে আলোচনা হবে।
CG/CB
(
রেলমন্ত্রক
ভারতীয় রেল ৬০০০টি রেল স্টেশনে ওয়াইফাই সুবিধা চালু করেছে
নতুন দিল্লি, ১৬ মে, ২০২১
ভারতীয় রেল ৬০০০টি রেলওয়ে স্টেশনে ওয়াইফাই সুবিধা চালু করেছে । ভারতীয় রেল যাত্রী ও সাধারণ মানুষকে ডিজিটাল ব্যবস্থাপনার সঙ্গে সংযুক্ত করতে দেশের দূরবর্তী রেল স্টেশনগুলিতে এই ওয়াইফাই সুবিধা চালু করেছে ।
পূর্ব রেলের ঝাড়খণ্ড রাজ্যের ধানবাধ ডিভিশনের হাজারিবাগ জেলার আওতায় হাজারিবাগ টাউন স্টেশনে ওয়াইফাই সুবিধা চালু করা হয়েছে । এই নিয়ে শনিবার পর্যন্ত ভারতীয় রেলের ৬০০০টি স্টেশনে ওয়াইফাই সুবিধা চালু করা হয়েছে । ভারতীয় রেল ২০১৬ সালের পয়লা জানুয়ারী মুম্বাই রেল স্টেশনে প্রথম ওয়াইফাই সুবিধা চালু করে । এরপর পশ্চিমবঙ্গের মেদিনীপুর রেল স্টেশনে ৫০০০-তম ওয়াইফাই সুবিধা চালু করা হয়। এরপর এই হাজারিবাগে ৬০০০-তম রেল স্টেশনে ওয়াইফাই সুবিধা চালু করা হয়েছে । এছাড়াও এই একই দিনে ওড়িশা রাজ্যের অঙ্গুল জেলার জারাপদা স্টেশনে ওয়াইফাই সুবিধা চালু করা হয় ।
রেল স্টেশনগুলিতে ওয়াইফাই সুবিধা চালু করার মধ্যে দিয়ে ভারত সরকার ডিজিটাল ভারত কর্মসূচির লক্ষ্য পূরণে এগিয়ে চলেছে । এরফলে গ্রাম ও শহুরে নাগরিক পরিষেবার মধ্যে ডিজিটাল ব্যবধান কমে আসবে । পাশাপাশি গ্রামগুলি ডিজিটাল ভারতের পথে আরও একধাপ এগিয়ে যাবে । দেশের মোট ৬০০০টি স্টেশনে যে ওয়াইফাই সুবিধা চালু করা হয়েছে এরমধ্যে পশ্চিমবঙ্গের ৪৯৮টি রেলস্টেশন রয়েছে।
CG/SS/RAB
(Visitor Counter : 142